SønderjyskE har præsenteret ny cheftræner, da Claus Nørgaard tiltræder på en kontrakt, som gælder frem til sommeren 2019.

SønderjyskE har sagt farvel til Jakob Michelsen, som er taget til svenske Hammarby, men nu er afløseren endelig på plads.

Valget er faldet på den tidligere Brøndby-assistent Claus Nørgaard, som senest har været ungdomslandstræner hos DBU, og som allerede torsdag møder spillertruppen for første gang.

- Det har været en både spændende og grundig proces, hvor flere, dygtige kandidater har været i spil. Og dejligt, at vi nu er på plads med den nye cheftræner, som kan møde spillerne på første arbejdsdag efter en velfortjent juleferie, siger sportschef Hans Jørgen Haysen i en pressemeddelelse.

37-årige Nørgaard skifter til SønderjyskE på en kontrakt, som gælder frem til sommeren 2019.